ରାମ ପ୍ରସାଦ ମହାନ୍ତି  (ଜନ୍ମ: ୧୯୨୪; ଜନ୍ମନାମ: ଦୁର୍ଗାଚରଣ ମହାନ୍ତି) ଜଣେ ଓଡ଼ିଆ ଲେଖକ, ଅନୁବାଦ ଓ ଶିଶୁ ସାହିତ୍ୟିକ  । ସେ ଓଡ଼ିଶା ଶିଶୁ ସାହିତ୍ୟ ଜଗତରେ ଜହୁରୀ ଭାଇ ଭାବରେ ପରିଚିତ । ସେ ୧୯୯୧ ମସିହାରେ ଓଡ଼ିଶା ସାହିତ୍ୟ ଏକାଡେମୀ ପୁରସ୍କାର ଓ ୨୦୧୨ ମସିହାରେ କେନ୍ଦ୍ର ସାହିତ୍ୟ ଏକାଡେମୀ ପୁରସ୍କାର ପାଇଥିଲେ । ଜନ୍ମ ଓ ଶିକ୍ଷା ରାମ ପ୍ରସାଦ ମହାନ୍ତି ୧୯୨୪ ମସିହାରେ ଓଡ଼ିଶାର ପୁରୀ ଜିଲ୍ଲାର ନିମାପଡ଼ା ଅଧିନସ୍ଥ କଣ୍ଟିଲୋଠାରେ ଜନ୍ମଗ୍ରହଣ କରିଥିଲେ । ତାଙ୍କ ବାପା ହେଉଛନ୍ତି ସାଧୁଚରଣ ମହାନ୍ତି ଏବଂ ମାଆ ରେଖା ମହାନ୍ତି । ସେ ୧୯୩୮ ମସିହାରେ ମଧ୍ୟ ଇଂରାଜୀ ସ୍କୁଲରୁ ପାଠ ପଢ଼ା ଶେଷ କରିଥିଲେ ଏବଂ ଏହାପରେ ସେ ସ୍ୱାଧୀନତା ସଂଗ୍ରାମ ଆନ୍ଦୋଳନରେ ଯୋଗ ଦେଇଥିଲେ । ସେ ମେଟ୍ରିକ୍ ପାଶ୍ କରି ନାହାନ୍ତି । ସ୍ୱାଧୀନତା ସଂଗ୍ରାମରେ ଯୋଗଦାନ ରାମ ପ୍ରସାଦ ମହାତ୍ମା ଗାନ୍ଧୀଙ୍କର  "କର ବା ମର"  ଆହ୍ୱାନରେ ଅନୁପ୍ରାଣୀତ ହୋଇ ସ୍ୱାଧୀନତା ସଂଗ୍ରାମ ଆନ୍ଦୋଳନରେ ଯୋଗ ଦେଇଥିଲେ । ୧୯୪୨ ମସିହାର ଭାରତ ଛାଡ଼ ଆନ୍ଦୋଳନ ସମୟରେ ସେ ତାଙ୍କର ନାମ ଦୁର୍ଗାଚରଣରୁ ରାମ ପ୍ରସାଦକୁ ବଦଳାଇଥିଲେ । ମାତ୍ର ସେ ପୋଲିସ ନଜରରୁ ବଞ୍ଚିପାରିନଥିଲେ, ଏକ ଜନ-ସମାଗମରେ ଭାଷଣ ଦେବାବେଳେ ତାଙ୍କୁ ପୋଲିସ ଗିରିଫ କରିଥିଲା ଏବଂ ପ୍ରଥମେ ପୁରୀ ଜେଲରେ ୬ ମାସ ଓ ପରେ ବ୍ରହ୍ମପୁର ଜେଲରେ ଦୁଇବର୍ଷ ବନ୍ଦୀ କରି ରଖାଯାଇଥିଲା । ସେ ଜେଲରେ ଥିବାବେଳେ ଜାତୀୟ କବି ବୀରକିଶୋର ଦାସଙ୍କ ତତ୍ତ୍ୱାବଧାନରେ ବିଭିନ୍ନ ବିଷୟରେ ପାଠ ପଢ଼ିଥିଲେ ।